tartuNLP/wikipedia-smugri-20251201 huggingface dataset:
Ketonen &amp; Myllyrinne

Ketonen &amp; Myllyrinne on suomalainen sketsisarja. Sarjan ensimmäinen tuotantokausi esitettiin Sub-televisiokanavalla loka–marraskuussa 2006. Sarjan pääesiintyjinä ja käsikirjoittajina toimivat Kari Ketonen ja Ville Myllyrinne. Sivuosissa toimivat Ria Kataja, Pirjo Lonka ja Panu Vauhkonen. Sarjan on tuottanut Tuotanto Oy Säihky. Sarjasta julkaistiin promootiotarkoituksin kuusi sketsiä YouTube-sivustolla, jossa ne ovat saavuttaneet suosiota. Kokonaisia jaksoja voi katsoa Yle Areenasta. Sarjan toinen tuotantokausi esitettiin tammi–maaliskuussa 2008 ja kolmas tuotantokausi syys–lokakuussa 2010.
DVD-julkaisut.
Kaikki kolme tuotantokautta on julkaistu DVD:llä. Sarjan ensimmäinen tuotantokausi julkaistiin DVD:nä 8. marraskuuta 2006. Toinen tuotantokausi julkaistiin 13. helmikuuta 2008.
Eon (sarjakuvahahmo)

Eon on Marvel-kustantamon luoma sarjakuvahahmo, viisas ja vanha maailmankaikkeuden tasapainon vartija. Nykyään Eon on oletettavasti saanut surmansa.
Historia.
Eon oli yksi Marvel-universumia kansoittavista kosmisista olennoista. Eon oli tunteva ja osittain abstrakti olento, joka oli miltei yhtä vanha kuin universumi itse. Eon oli yksi ensimmäisistä olennoista, jotka syntyivät alkuräjähdyksen jälkeen. Näin ollen Eon oli kuollessaan yli kahdeksan miljardia vuotta vanha. Eon väitti olevansa Ikuisuuden ja Äärettömyyden jälkeläinen.
Nils Schillmark

Nils Schillmark (26. kesäkuuta 1745 Skellefteå – 7. helmikuuta 1804 Loviisa) oli Ruotsin Norlannista Suomeen muuttanut taidemaalari.
Schillmarkin vanhemmet olivat talonpoika Jakob Olofsson ja hänen vaimo Cicilia Hermansdotter. Hän oli Ruotsissa Per Fjällströmin oppilaana 1763–1773 ja saapui Suomeen pysyvästi 1773 Viaporin eli Suomenlinnan rakennustyömaalle. Helsingissä hän maalasi muotokuvia upseereista ja porvareista, mutta muutti sieltä Loviisan kautta Heinolaan, jonne perustettiin 1776 Kymenkartanon läänin maaherran residenssi eli läänin hallintopaikka.
Vuodesta 1782 lähtien hän asui Porvoossa ja vuodesta 1787 Loviisassa, jossa hänestä tuli Svartholman linnoituksen maalari. Hän toimi koko ajan myös konterfeijarina eli tilausten perässä kiertelevänä muotokuvamaalarina. 
Heinolassa Schillmark maalasi asetelmia sekä maisemia, etenkin jokimaisemia. Hänen töissään on nähtävissä Heinolan Jyrängönkoski ympäristöineen lähes luonnollisessa tilassa, ilman siltoja. Schillmark maalasi myös von Wright -veljesten töiden kaltaisia riista- ja kalasaalisasetelmia. Hänen maalaamistaan muotokuvista huomattavimpia lienee Porvoon piispaa Gabriel Forteliusta esittävä teos vuodelta 1782, samoin kuin loviisalaista kauppias G. Borgströmiä ja tämän vaimoa esittävä maalaus.
Schillmarkin tuotantoa on Suomessa Ateneumissa Helsingissä, Kansallismuseossa Helsingissä, Helsingin kaupungin taidemuseossa, Helsingin kaupunginmuseossa, Turun maakuntamuseossa, Turun kaupungin historiallisessa museossa, Porvoon museossa Holmin talossa ja Heinolan kaupunginmuseossa, jossa on esillä runsaasti muutakin kustavilaisen ajan esineistöä ja tietoa.
Schillmarkia pidetään Suomen ensimmäisenä maisemien kuvaajana ja Isak Wacklinin ohella yhtenä ensimmäisistä ammattimaisista taidemaalareista. Hänen töitään tunnetaan kaiken kaikkiaan noin 130 kappaletta.
Schillmarkin puoliso vuodesta 1787 oli Anna Catharina (Caisa) Söderström (k. 1831), joka oli tykistönkonstaapeli Henrik Wahlbeckin leski.
UCWF

 
UCWF on Marvel-kustantamon luoma kuvitteellinen painiliiga, jossa supervoimaiset Marvel-universumin hahmot ottavat mittaa toisistaan kehässä. UCWF:n (eli (Unlimited Class Wrestling Frederationin) ensiesiintyminen tapahtui "The Thing"-lehden numerossa 28 (1985). 
Historia.
Ed Garner, UCWF:n luoja ja omistaja halusi päästä eroon tavallisten ihmisten kansoittamasta painista. Ensimmäistä kertaa Garner perusti sarjan supervoimaisille painijoille, jotta nämä voisivat koetella taitojaan kehässä. Minimivaatimus oli nostaa yhden tonnin verran painoja ja vastustaa toisten supervoimaisten painijoiden järjestämä kestävyyskoe. 
Ensimmäinen erä painijoita hupeni pian kahteentoista jäseneen, mutta paljon enemmän odotti tilaisuutta saada kirjautua sisälle. Avajaisiltana Möykky paini D-Miestä vastaan (joka oli ainoa läheskään yhtä paljon nostanut painija karsinnoissa). Pian Möykky voitti D-Miehen ja nousi UCWF:n ensimmäiseksi mestariksi. 
UCWF osoittautui jymymenestykseksi ja yhä kuuluisampia supervoimaisia hahmoja alkoi esiintyä kehässä. Möykky oli oikeutetusti liigan tähti ja paini lukuisia Marvel-universumin kuuluisuuksia vastaan - erään kerran itse Tuonpuoleista vastaan. UCWF lisäsi myöhemmin myös naisille avoimen sarjan, joka lopulta johti UCWF:n ensimmäiseen sukupuolivapaaseen taistoon, jossa Taistelukirves heitti haasteen Möykylle (häviten kuitenkin). 
Möykky lähti myöhemmin UCWF:sta ja palasi Ihmenelosiin. Hänen lähtönsä aiheuttama hävikki katsojissa sai Garnerin tajuamaan miten suurin osa uusista kilpailijoista sai voimansa radioaktiivisen säteilyn tai kemiallisten myrkkyjen kautta. Garner sai selville myös, että mies nimeltään Power Broker oli laittomien voimanlisäysten takana. Kapteeni Amerikka ja Sharon Ventura kuitenkin saivat Brokerin oikeuden eteen. 
UCWF toiminee edelleenkin ja jatkaa supervoimaisten painijoiden houkuttelua riveihinsä.
Jeremy Sisto

Jeremy Merton Sisto (s. 6. lokakuuta 1974 Grass Valley, Kalifornia, Yhdysvallat) on yhdysvaltalainen näyttelijä, joka on tehnyt useita elokuva- ja televisiorooleja. Parhaiten hänet tunnetaan roolistaan Billy Chenowithina HBO:n sarjassa "Mullan alla". Hänen muistettavimpia elokuvaesiintymisiään ovat muun muassa "Clueless", "Suicide Kings – epätoivoinen salaliitto", "Kolmetoista" ja . Hän on myös esiintynyt Twisted Sister -yhtyeen videossa "We're Not Gonna Take It".
Tausta.
Sisto syntyi Kaliforniassa, mutta kasvoi Chicagossa Illinoissa. Hänen vanhempansa ovat muusikko Richard Sisto ja näyttelijä Reedy Gibbs. Hänen vanhempi sisarensa, Meadow (myös näyttelijä), sai hänet kiinnostumaan näyttelemisestä. Kouluttauduttuaan Francis W. Parker Schoolissa ja UCLA:ssa hän ryhtyi näyttelemään päätoimisesti.
Tuottajana.
Näyttelemisen lisäksi Sisto toimii myös kameran takana. Vuonna 1998 hän tuotti elokuvan "Taken" yhdessä ystävänsä Ethan Embryn kanssa. Lisäksi hän on tuottanut elokuvat "Three Women of Pain" ja "Paranoia 1.0". Huhtikuussa 2003 hän käynnisti oman tuotantoyhtiönsä Dima Entertainmentin.
Yksityiselämä.
Sisto oli naimisissa näyttelijä Marisa Ryanin kanssa vuodet 1993–2002. Nykyään Sisto on naimisissa Addie Lanen kanssa. Heillä on yksi lapsi, kesäkuussa 2009 syntynyt tytär.
Marco Marchionni

Marco Marchionni (s. 22. heinäkuuta 1980 Monterotondo) on italialainen jalkapalloilija, pelipaikaltaan keskikenttäpelaaja. 
Hän edusti urallaan muun muassa Empolia, Parmaa, Piacenzaa, Juventusta ja Fiorentinaa. Hän lopetti pelaajauransa vuonna 2018.
Marchionni pelasi Serie A:ssa yhteensä 289 ottelua ja teki niissä 25 maalia. Yhden kauden aikana hän teki parhaimmillaan kuusi maalia, kaudella 2009–2010 Fiorentinan pelaajana 28 ottelussa. Serie B:ssä hän pelasi 85 ottelua ja teki kahdeksan maalia. Hän voitti Parman joukkueessa Italian cupin vuonna 2002. Hän teki tuolloin maalin ensimmäisessä puolivälierässä Udinesea vastaan ja ensimmäisessä välierässä Bresciaa vastaan. Hän pelasi myös kaksiosaisen loppuottelun ensimmäisessä osassa Juventusta vastaan ja syötti joukkueensa ainoan maalin mutta ei ollut mukana enää toisessa osaottelussa.
Marchionni pelasi Italian alle 21-vuotiaiden maajoukkueessa 18 ottelua ja teki niissä kaksi maalia. Ikäluokan EM-kilpailuissa 2002 hän pelasi avauskokoonpanossa joukkueensa kaikki neljä ottelua. Hän pelasi Italian A-maajoukkueessa kuusi ottelua: kaksi ystävyysottelua marraskuussa 2003, yhden EM-karsintaottelun syyskuussa 2006, yhden MM-karsintaottelun syyskuussa 2009 ja kaksi ystävyysottelua marraskuussa 2009. Hän pelasi avauskokoonpanossa kolme kertaa.
Rodrigo Palacio

Rodrigo Sebastián Palacio (s. 5. helmikuuta 1982 Bahía Blanca, Argentiina) on argentiinalainen jalkapalloilija, pelipaikaltaan hyökkääjä.
Palacio on edustanut kotimaassaan Huracán de Tres Arroyosia, Banfieldia ja Boca Juniorsia. Hän siirtyi vuonna 2009 Italiaan ja on siellä edustanut Genoaa, Internazionalea ja elokuusta 2017 alkaen Bolognaa. Hän on pelannut Serie A:ssa yli 300 ottelua ja tehnyt yli 80 maalia.
Palacio on pelannut Argentiinan maajoukkueessa 27 maaottelua ja tehnyt niissä kolme maalia. Hän kuului Argentiinan joukkueeseen vuoden 2006 MM-kilpailuissa, joissa hän pääsi kentälle vain ensimmäisessä alkulohko-ottelussa vaihtopelaajana, ja vuoden 2014 MM-kilpailuissa, joissa hän tuli vaihtopelaajana kentälle yhdessä alkulohko-ottelussa ja kaikissa neljässä pudotuspelissä ja joissa Argentiina saavutti hopeaa.
Super Princess Peach

Super Princess Peach () on TOSEn kehittämä ja Nintendon julkaisema tasohyppelypeli, joka on julkaistu vuonna Nintendo DSlle. 
Peli sijoittuu Mario-pelisarjasta tuttuun sienivaltakuntaan ja sen päähenkilönä on Prinsessa Peach. 
Mario, Luigi ja joukko toadeja ovat joutuneet lumouksen alle. Prinsessa Peach yrittää pelastaa ystävänsä käyttämällä neljää tunteisiin perustuvaa voimaa: iloa, rauhallisuutta, raivoa ja surua. Tunteet esitetään neljään osaan jaetulla Nintendo DS:n kosketusnäytöllä. Tunnetta koskettamalla kyseinen voima aktivoituu mahdollistaen vihollisia vastaan taistelemisen tai ongelmien ratkaisemisen. Voimien käyttäminen laskee tunnemittarin pisteitä.
Pelaaminen.
Super Princess Peachissa on monenlaisia eri maita, joissa pelitaso vaihtuu aina jonkun verran vaikeammaksi. Yhdessä maassa on kuusi kenttää, ja jokaisesta kentästä on saatava tähti, ja tähden saamiseksi on pelastettava kaikista kuudesta kentästä kolme toadia. Kun kaikissa kuudessa kentässä on tähdet, saa vastaansa välivastuksen. Melkein jokaisessa maassa on myös vedenalainen taso, jossa Perry-sateenvarjo muuttuu sukellusveneeksi, ja köysirata, jossa Perry on kori, jossa Peach istuu. 
Itse pääpelin lisäksi pelissä on myös palapelejä, joiden paloja voi joko ostaa pelin shopista tai etsimällä niitä kentistä. Palapelissä on tarkoitus tehdä omia ennätyksiä, eli koittaa kasata ne nopeammin kuin edellisellä kerralla. Pelissä on myös minipelejä, joita voi kerätä etsimällä hohtavia palloja, joissa lukee "minigame". Lisäksi pelissä on vielä shop, extra ja musiikki-huone. Musiikki-huoneessa voi kuunnella pelin hauskoja musiikkeja (Musiikkia voi kerätä etsimällä nuotteja). Shopista voi ostaa Perry- sateenvarjolle lisätoimintoja, palapelin paloja, musiikkia yms. (Shopin löydät pelin oikeasta yläkulmasta) Pelissä on myös extra, jossa arvaillaan Perryn unia, jotka tapahtuivat oikeasti, kun hän oli vielä ihminen.
Vastaanotto.
"Pelit"-lehti antoi pelille pisteiksi 81/100 ja luonnehti peliä helpoksi, mutta vaihtelevaksi.
Fiqh

Fiqh ( 'ymmärrys') on islamilaisen šaria-lain tulkintaa. Se koostuu lain asiantuntijoiden päätöksistä muslimien elämään vaikuttavista asioista. Fiqh tarkoittaa myös tapaa, jolla islamilaista lakia johdetaan ensisijaisista lähteistä, kuten koraanista ja sunnasta, sekä toissijaisista lähteistä. 
Islamilaisessa perinteessä šariaa pidetään varsinaisena jumalallisena lakina ja fiqh on sen tulkintaa. Fiqhin piiriin kuuluu muun muassa uskonnollista elämää, sopimusoikeutta, rikosoikeutta ja perheoikeutta käsittelevät lait. "Usul al-fiqh" () sisältää laintulkinnan menetelmät ja lähteen, josta laki on johdettu: nass (kirjalliset lähteet), aql (päättely) tai ijma (uskovien konsensus). Siinä myös määritellään onko lain antama ohje pakollinen, suositeltava, sallittu, vältettävä vai kielletty.
Islamilaisten lakikoulukuntien välillä vallitsee yleinen yksimielisyys fiqhin pereusteiden pääperiaatteista, mutta eroja esiintyy tiettyjen tekstilähteiden ja menetelmien hyväksyttävyydestä. 1700-luvun islamilaiset uudistusliikkeet korostivat tekstilähteiden merkitystä ja hylkäsivät konsensuksen lainjohtoperiaatteena, koska katsoivat sen olleen lain vähäisen kehittymisen syynä.
Suurin osa islamilaisista maista on ottanut käyttöön sekulaarit perustuslait, ja fiqhiä sovelletaan yleensä enää vain perheoikeudellisissa kysymyksissä.
Toad

Toad on yleinen nimitys Nintendon Mario-peleissä esiintyvistä sieni-ihmisistä, jotka tunnetaan myös nimellä "Mushroom People". Toadit asuvat sienivaltakunnassa, jota johtaa prinsessa Peach. Ne ovat prinsessa Peachin palvelijoita ja kunnostavat myös linnaa. Toadeilla on sininen, kultareunainen liivi, ruskeat kengät ja valkoinen "vaippa". Heillä on päässään punavalkoinen sieni.
Toadit ovat yleensä erivärisiä, mutta esimerkiksi pelissä "" katsomo on täynnä samanvärisiä toadeja. Yoshi-nimityksen tavoin Toad-nimellä tarkoitetaan sekä koko olentojen joukkoa että tiettyä, punalakkista Toadia. Viisi Toadia muodostaa tunnetuimpien Toadien ryhmän, Toad Brigaden. Ryhmään kuuluvat Red Toad, ryhmän johtaja, Blue Toad, joka on viisain Toad, postilähetti Purple Toad, Green Toad, joka on kaivaja ja unelias Yellow Toad. Toad Brigaden jäsenet ovat Prinsessa Peachin kuninkaallisia vartijoita ja he auttavat tarvittaessa myös Marioa.
Historia.
Toad esiintyi ensimmäisen kerran pelissä "Super Mario Bros." ja ensimmäinen pelattava Toad-hahmo oli pelissä "Super Mario Bros. 2". Toadit esiintyvät melkein kaikissa Mario-tasohyppelypeleissä sekä "Mario Kart" -pelisarjan kaikissa peleissä. 
Toadeja on todella paljon pelissä "Super Mario 64". Ne ovat kaikki prinsessa Peachin linnassa ja antavat Mariolle neuvoja. On olemassa myös tyttötoad nimeltä Toadette ja vanhus Toadsworth, joka esiintyy muutamissa peleissä. "Paper Mario" -pelissä on monia tyttötoadeja, esimerkiksi Tayce T. ja Minth T.
Eniten toadeja on Nintendon uudessa kännykkäpelissä, Super Mario Runissa, jossa Sienivaltakunta on raunioitunut Bowserin hyökkäyksessä, ja pelaajan täytyy rakentaa sinne toad-taloja ja siten kunnostaa Sienivaltakunta. 
Pelaajat voivat myös "juosta kilpaa" tavallisen yksinpelin sijasta. Voittaja saa osan häviäjän toadeista.
Toad-talot.
Useimmissa Mario-seikkailupeleissä on Toad-taloja, joista saa jonkin esineen. Niiden ensiesiintyminen oli pelissä "Super Mario Bros. 3", jossa niiden sisällä oli kolme arkkua. Mario pystyi avaamaan yhden näistä arkuista, jolloin hän sai sen sisältämän esineen. "New Super Mario Bros." -peleissä on useita erilaisia Toad-taloja.
Pelit.
"New Super Mario Bros." on saatavilla Wiille sekä Nintendolle. Siinä hahmoina käytetään Toadeja Marioa sekä Luigia. Toadeja on myös Bros-pelin eri kentissä ilman Toad-hahmoa.
AirAsia

AirAsia on Aasian suurin halpalentoyhtiö. Se perustettiin vuonna 1993 Malesiassa, mutta se siirtyi halpayhtiömalliin vasta vuonna 2001, jolloin Tony Fernandes osti silloin raskaasti tappiollisen yrityksen nimelliseen yhden ringgitin hintaan. Murtamalla Malaysia Airlinesin monopolin AirAsia teki voitollisen tuloksen jo 2002 ja on sittemmin perustanut tytäryhtiöitä lukuisiin Aasian maihin, kuten Thaimaahan, Indonesiaan ja Filippiineille.
AirAsialla ja sen tytäryhtiöillä on yhteensä yli 250 lentokoneen laivasto, joka koostuu Airbusin A320- ja A330-sarjojen lentokoneista.
Kalam

Kalam ( "kalām" 'puhe' &lt; علم الكلام‎ "ʿilm al-kalām") tarkoittaa islamilaista spekulatiivista teologiaa. "Kalamia" tutkiva teologi on "mutakallimūn". 
Sana esiintyy Koraanissa kolme kertaa viittaamassa Jumalan puheeseen. Tämä johti keskusteluun Jumalan puheen luonteesta ja siitä, oliko Koraani Jumalan puheena luotu vai ei. Näin "kalam" sai seuraavan merkityksensä, ja sillä alettiin tarkoittaa spekulatiivista skolastista teologiaa. "IIm al-kalām" tarkoitti sen jälkeen islamilaista teologiaa, joka erosi filosofiasta siten, että se keskittyi Jumalaan ja muodostui osaksi uskonoppineiden koulutusta. Vielä myöhemmin sillä alettiin ymmärtää myös väittelymetodia. Väittelyä harjoitettiin yleensä kuviteltua vastustajaa vastaan. Esikuva saatiin Aristoteleen dialektiikkaa koskevista teoksista, joita käännettiin arabiaksi, varsinkin teoksesta "Topiikka." 
"Kalamin" lähtökohtana on Jumalan ilmoitus, ja se käyttää loogista päättelyä ilmoituksen ymmärtämiseksi ja mahdollisten ristiriitojen selvittämiseksi. "Kalamin" vaikutus islamiin vastaa karkeasti keskiajan kristillisen skolastiikan merkitystä kristinuskolle.
Ensimmäisinä "mutakallimeina" pidetään 800-luvulla eläneen Hunain ibn Ishaqin palveluksessa toimineita oppineita Bagdadissa, jotka kokosivat ja käänsivät laajasti muiden kulttuurien kirjoituksia.
Live at the Fillmore East

Live at the Fillmore East on vuonna 1999 julkaistu Jimi Hendrixin postuumi live-albumi, joka sisältää koosteen Hendrixin Band of Gypsys -yhtyeen 31. joulukuuta 1969 - 1. tammikuuta 1970 esittämistä konserteista. Samoista konserteista oli julkaistu jo vuonna 1970 albumi "Band of Gypsys", joka sisältää eri materiaalia kuin "Live at the Fillmore East".
Levy sisältää Band of Gypsysin versioita vanhoista The Jimi Hendrix Experiencen kappaleista, Hendrixin uusia sävellyksiä sekä kaksi rumpali Buddy Milesin kappaletta.
Martinair

Martinair on 1951 perustettu hollantilainen rahtilentoyhtiö, jonka päätukikohtana on Schipholin kansainvälinen lentoasema. Yhtiö lensi aiemmin myös matkustajalentoja, mutta lopetti ne lokakuussa 2011. Yhtiön omistaa Air France-KLM. Yhtiön pääkonttori sijaitsee Haarlemmermeerin kunnassa.
Laivasto.
Laivaston keski-ikä kesäkuussa 2022 oli 22,3 vuotta.
Jarmo Saastamoinen

Jarmo Tapio Saastamoinen (20. syyskuuta 1967 Helsingin mlk) on entinen jalkapalloilija. Hän oli pelipaikaltaan keskuspuolustaja.
Saastamoinen pelasi urallaan Suomessa 310 pääsarjaottelua, joissa teki 16 maalia. Suomen liigamestaruuden hän voitti kolmesti: 1989 ja 1991 Kuusysissä ja 1997 HJK:ssa. HJK:n riveissä hän oli voittamassa Suomen Cupia kahdesti. Hän edusti urallaan myös Lahden Reipasta, FF Jaroa ja Valkeakosken Hakaa sekä AIK:ta. A-maajoukkueessa hän esiintyi 21 kertaa. Saastamoinen oli HJK:n joukkueen mukana pelaamassa Mestarien liigaa vuonna 1998.
Bertelsmann

Bertelsmann on vuonna 1835 perustettu mediakonserni, jonka pääkonttori sijaitsee Saksan Güterslohissa. Yhtiö toimii 63 maassa ja sillä on yli 120 000 työntekijää. Vuonna 2019 yhtiön liikevaihto oli noin 18 miljardia euroa. Bertelsmannin tärkeimpiä tytäryrityksiä ovat televisio-, radio- ja ohjelmatuotantoyhtiö RTL Group, levy-yhtiö BMG ja newyorkilaiskustantamo Random House. 
Bertelsmann omisti vuosina 2004–2008 levy-yhtiö Sony BMG Music Entertainmentin, kunnes myi osuutensa Sonylle.
Jõgeva

Jõgeva () on Jõgevan kuntaan kuuluva epä­itsenäinen kaupunki ja entinen kaupunki Jõgevamaan maa­kunnassa Keski-Virossa.
Jõgeva sai kaupunki­oikeudet 1. toukokuuta 1938. Vuoden 2017 kunta­uudistuksessa Jõgevan kunta, Jõgevan kaupunki, Palamusen ja Torman kunnat sekä osa Pajusin ja Puurmanin kunnista yhdistettiin uudeksi Jõgevan kunnaksi. Tällöin Jõgevan kaupunki menetti itsenäisen asemansa ja siitä tuli kunnan osa.
Väestö.
Asukkaita Jõgevalla on (1. tammi­kuuta 2009).
Vuoden 2011 väestön­laskennan mukaan Jõgevan kaupungissa oli , joista (91,6 prosenttia) oli virolaisia, 324 (5,9 prosenttia) venäläisiä ja 138 (2,5 prosenttia) muita kansallisuuksia.
Urheilu.
Jõgevalla on salibandyseura Jõgeva SK Tähe.
Muuta.
Jõgevan ystävyys­kaupungit ovat Orimattila, Keuruu ja Kaarina sekä Karlstad Ruotsissa.
Viron kylmyys­ennätys −43,5 celsius­astetta on mitattu Jõgevalla 17. tammi­kuuta 1940.
Härja­nurmen kalan­viljely­laitos sijaitsee Jõgevan lähistöllä, Puurmaniin vievän tien ja Pedjan joen varrella Jõunen kylässä.
Paide

Paide () on historiallinen kaupunki ja Järvamaan maakunnan keskus Keski-Virossa.
Hallinnollisesti Paide on epäitsenäinen kaupunki (linn, asustusüksus). Se on kuulunut vuoden 2017 kuntauudistuksen jälkeen laajempaan Paiden kaupunkiin (linn, haldusüksus), joka muodostettiin yhdistämällä vanha Paiden kaupunki, Paiden kunta ja Roosna-Allikun kunta.
Paiden asukasluku oli vuonna 2010 9 761, pinta-ala 10,03 neliökilometriä ja asukastiheys 973,2 asukasta neliökilometrillä.
Paiden ystävyyskaupunki Suomessa on Hamina.
Väestö.
Vuoden 2011 väestönlaskennan mukaan Paiden kaupungissa oli 8 228 asukasta, joista 7 602 (92,4 %) oli virolaisia, 360 (4,4 %) venäläisiä ja 255 (3,1 %) muita kansallisuuksia.
Jelling

Jelling on kaupunki Tanskassa, asukkaita siellä on 5 697 (vuoden 2005 tieto). Vuoden 2007 alusta Jellingin kunta yhdistettiin Vejleen Tanskan kuntauudistuksen yhteydessä. Jellingin keskustaajama oli aikoinaan Tanskan viikinkipääkaupunki.
Alueella sijaitsee UNESCOn maailmanperintöluettelon kohde, johon kuuluvat Tanskan kuningas Gorm Vanhan ja tämän vaimon Thyran hautakumpu, Harald Sinihampaan rakennettuma kirkko ja massiiviset riimukivet.
Saksan naisten jalkapallomaajoukkue

Saksan naisten jalkapallomaajoukkue () on Saksan naisten edustusjoukkue jalkapallossa. Se toimii Saksan jalkapalloliiton alaisuudessa. Saksa on vuoden 2016 olympiavoittaja ja kaksinkertainen maailmanmestari, ja se on voittanut kuusi peräkkäistä Euroopan-mestaruutta ja yhteensä kahdeksan. Saksa on toistaiseksi ainoa maa, joka on voittanut jalkapallon maailmanmestaruuden ja maanosan mestaruuden sekä miesten että naisten puolella.
Maailmanmestaruuskilpailut ja olympialaiset.
Saksa voitti MM-kilpailujen loppuottelussa vuonna 2003 Ruotsin kultaisella maalilla 2–1 ja vuonna 2007 Brasilian 2–0. Vuonna 1995 se hävisi loppuottelussa Norjalle 0–2 ja vuonna 1991 pronssiottelussa Ruotsille 0–4. Vuoden 1999 MM-kisoissa Saksa hävisi puolivälierissä Yhdysvalloille ja vuoden 2011 kotikisoissaan Japanille. Vuonna 2015 Saksa hävisi pronssiottelussa Englannille 0–1 ja sijoittui neljänneksi.
Vuoden 2019 MM-kilpailuissa Saksa voitti alkulohkossa Kiinan 1–0, Espanjan 1–0 ja Etelä-Afrikan 4–0. Saksa pääsi lohkovoittajana neljännesvälieriin, joissa se voitti Espanjan 3–0. Puolivälierissä Saksa hävisi Ruotsille 1–2. Saksan paras maalitekijä oli kolme maalia tehnyt Sara Däbritz. Joukkuetta valmensi Martina Voss-Tecklenburg.
Vuonna 2023 Saksa jäi ensi kertaa MM-kilpailuissa alkulohkoon. Se voitti ensin Marokon 6–0 mutta hävisi sitten Kolumbialle 1–2 ja pelasi Etelä-Korean kanssa tasapelin 1–1. Saksa sijoittui alkulohkossaan kolmanneksi. Alexandra Popp teki Saksan maaleista neljä.
Olympialaisissa Saksa on voittanut kultaa Rio de Janeirossa 2016. Se voitti loppuottelussa Ruotsin maalein 2–1. Saksa on saavuttanut olympialaisissa pronssia vuosina 2000, 2004, 2008 ja 2024.
Euroopan-mestaruuskilpailut.
EM-kilpailujen loppuottelussa Saksa voitti vuonna 1989 Norjan 4–1, vuonna 1991 Norjan jatkoajalla 3–1, vuonna 1995 Ruotsin 3–2, vuonna 1997 Italian 2–0, vuonna 2001 Ruotsin kultaisella maalilla 1–0, vuonna 2005 Norjan 3–1, vuonna 2009 Englannin 6–2 ja vuonna 2013 Norjan 1–0 kärsittyään Norjalle alkulohkossa ensimmäisen EM-kisaottelutappionsa sitten vuoden 1993. Vuoden 1993 EM-kilpailuissa Saksa pelasi välierissä Italian kanssa tasan jatkoajan jälkeen 1–1, mutta hävisi rangaistuspotkukilpailun 3-4 ja putosi loppuottelusta. Pronssiottelun Saksa hävisi Tanskalle 1–3, mikä oli Saksan edellinen EM-lopputurnaustappio ennen vuotta 2013. EM-kilpailuissa 2017 Saksa jäi ensi kertaa EM-lopputurnauksessa välierien ulkopuolelle, kun se hävisi puolivälierissä Tanskalle 1–2. EM-kilpailuissa 2022 Saksa sijoittui hopealle hävittyään loppuottelussa Englannille jatkoajalla 1–2.
Turnaushistoria.
Maailmanmestaruuskilpailut.
Saksa on toiseksi menestynein maa naisten MM-kisoissa kahdella mestaruudella ja yhdellä hopealla.
Euroopan-mestaruuskilpailut.
Saksa karsiutui naisten EM-kisoista 1984 ja 1987, mutta sen jälkeen maa on voittanut kahdeksan mestaruutta, joista kuusi peräkkäin.
Tilastoja.
Eniten otteluita.
"Aktiiviset pelaajat lihavoitu. Tilastot päivitetty 19. syyskuuta 2019 asti."
Jef Raskin

Jef Raskin (9. maaliskuuta 1943 – 26. helmikuuta 2005) oli yhdysvaltalainen tietokoneen käyttöliittymäasiantuntija. Hänet tunnetaan parhaiten Apple Computerin Macintosh-projektin perustajana 1970-luvun lopulla.
Ura.
Ennen siirtymistään Applen työntekijöiden joukkoon Steve Jobs ja Steve Wozniak palkkasivat Raskinin tuottamaan Apple II -koneen BASIC-ohjelmointikielen käyttöopasta. Applella Raskin toimi aluksi testaus- ja dokumentointityössä, jolloin hänellä oli paljon mahdollisuuksia vaikuttaa loppukäyttäjille suunnattujen tuotteiden ulkoasuun ja toiminnan yksityiskohtiin. Raskin piti jopa edistyksellistä Apple II:sta liian vaikeakäyttöisenä ja visioi helppokäyttöisemmän työaseman toteuttamisesta. Vuonna 1979 Raskin palkkasi entisen oppilaansa Bill Atkinsonin tiimiinsä ja aloitti Macintosh-projektin. Hänen visionsa Macintoshista oli lähempänä nykyisiä kämmentietokoneita kuin työpöydälle asetettavia työasemia. 
Vuonna 1981 Steve Jobs siirtyi Lisa-projektista Macintosh-projektin pariin, jolloin Jobsin ja Raskinin välit kiristyivät. Raskin jätti Applen vuonna 1982 ja perusti Information Appliance, Inc. -yhtiön, jonka ensimmäinen tuote oli SwyftCard, laajennuskortilla toimitettava ohjelmistopaketti Apple II:lle. Myöhemmin ohjelmistopaketti julkaistiin omana, kannettavana tietokoneenaan. Raskin myi ohjelman lisenssin Canonille, joka julkaisi vuonna 1987 ohjelmistoon pohjautuvan Canon Cat -tietokoneen.
Elämä.
Raskin syntyi New York Cityssä ja opiskeli Stony Brookin yliopistossa. Hän sai kandidaatin arvon matematiikassa vuonna 1964 ja filosofiassa vuonna 1965. Raskin valmistui maisteriksi ja väitteli tohtoriksi aiheenaan graafiset käyttöliittymät tietojenkäsittelytieteen laitoksella Pennsylvanian yliopistossa vuonna 1967. Vuodesta 1970 vuoteen 1974 Raskin toimi Kalifornian yliopiston professorina opettaen taidetta, valokuvausta ja tietojenkäsittelyä.
Vuonna 1982 Raskin avioitui Linda S. Blumin kanssa ja he saivat kolme lasta, nimeltään Aza, Aviva ja Aenea. Joulukuussa 2004 Raskinille diagnosoitiin haimasyöpä ja hän kuoli Pacificassa, Kaliforniassa 61-vuotiaana.
Raskinin käyttöliittymän tutkimuksessa tekemän elämäntyön jatkamiseksi perustettiin yhtiö Humanized, jota johtaa hänen poikansa Aza Raskin.
TraxX

TraxX (aiemmin TRAX) oli kolmijäseninen korealainen rock- ja sittemmin EDM-yhtye, joka on muun muassa soittanut DBSK:n ensimmäisellä levyllä. Yhtye syntyi kesällä 2004 SM Entertainmentin muodostamana, ja tuottajana toimi Yoshiki X-Japan-nimisestä yhtyeestä. Nimi ”TRAX” viittaa kappaleiden nauhoitukseen, mutta myös merkitsee yhtyeen jokaisen jäsenen ensimmäistä kirjainta lavanimistään (Typhoon of the Rose Attack on X-mas). Yhtyeen ensimmäinen esiintyminen tapahtui BoA:n 11. singlellä ”Rock With You.” TraxX lopetti toimintansa 2019.
Vilkkuluomi

Vilkkuluomi on ihmisellä surkastuma, jonka jäänne on nenänpuoleisessa silmän päädyssä oleva punertava piste, caruncula, joka sisältää erittäviä rauhasia. Carunculan eli lihakkeen alla sijaitsee "plica semilunaris", vilkkuluomi, jonka sileät lihakset pitävät sen tiiviisti silmämunaa vasten. Tällaisena se pystyy nestevirtausta ohjailemalla keräämään pois esimerkiksi ilmavirran silmää vasten painamia, kyynelnesteessä kelluvia roskia ja pölyhiukkasia, jotka muuten saattaisivat tunkeutua silmämunan sivuitse silmäkuoppaan. 
Useimmilla eläimillä vilkkuluomi on ikään kuin kolmas silmäluomi, ja se suojaa silmää. Vilkkuluomi ponnahtaa elastisen jänteen vetämänä silmän eteen kun silmän liikuttajalihakset vetävät silmää taaksepäin. Monissa silmän alueen tulehduksissa tai vaivoissa vilkkuluomi tulee myös silmän eteen. Eläimen vilkkuluomen saa esiin painamalla yläluomen läpi silmää kevyesti sisäänpäin. Vilkkuluomen takana on monilla lajeilla kyynelrauhanen. Varsinkin koirilla tämän rauhasen tulehtuminen ja tukkeutuminen voi pullistaa vilkkuluomen tai jopa kääntää reunan ympäri. Limakalvo pullistuu ja vaivaa kutsutaan usein nimellä cherry eye, kirsikkasilmä. Tulehdus vaatii useimmiten eläinlääkärin hoitoa.
Maavara

Maavaralla tarkoitetaan yleensä ajoneuvon, esimerkiksi auton, välistä tilaa maan ja ajoneuvon alimman osan välillä. Ajoneuvon riittävä maavara on oleellinen maastossa ja huonoilla teillä liikuttaessa, koska sen ansiosta ajoneuvo ei jää kiinni reitillä oleviin esteisiin tai saa vaurioita alustarakenteisiin.
Toisaalta maavaran lisääminen huonontaa ajoneuvon ajo-ominaisuuksia, koska tällöin myös painopiste nousee korkeammalle. Korkeampi painopiste aiheuttaa enemmän kallistelua kaarteissa ja lisää ajoneuvon kaatumisriskiä.
Maavaraan kiinnitetään huomiota etenkin erikoisajoneuvoissa, esimerkiksi armeijan käyttöön suunnitelluissa kuorma-autoissa ja maastoautoissa. Toisaalta myös maastoautoissa ja katumaastureissakin maavara on tyypillisesti suurempi kuin henkilöautoissa.
Autoa voi myös jälkikäteen madaltaa, jolloin maavara ja painopiste tarkoituksellisesti laskevat, ja auton ajo-ominaisuudet muuttuvat paremmiksi. Madaltaminen tapahtuu jousitusta säätämällä tai vaihtamalla.
Maastoautoissa maavaraa usein korotetaan jousitusta muuttamalla tai säätämällä auton maasto-ominaisuuksien parantamiseksi. Korottaminen on yleisesti helpointa jäykillä akseleilla ja kierrejousilla varustetuissa autoissa. Maavaraa voi lisätä myös rengaskokoa suurentamalla.
Maavaraan liittyvät läheisesti myös termit:
Muistialueen ylitys

Muistialueen ylitys eli segmentointivirhe (engl. "segmentation fault" tai "access violation"), on tietokoneohjelmissa esiintyvä virhetilanne.
Monet ohjelmointikielet, kuten C ja C++, eivät tarkista osoittimien oikeellisuutta. Suojatussa tilassa toimiva käyttöjärjestelmä pystyy kuitenkin valvomaan, että ohjelma ei kirjoita tai lue muistialuetta, joka ei kuulu sille. Kun ohjelma yrittää käyttää sille kuulumatonta muistia, laitteisto luo tilan, jonka käyttöjärjestelmä käsittelee virhesignaalina tai poikkeuksena. Mikäli ohjelma ei käsittele sitä erikseen, käyttöjärjestelmä useimmiten pysäyttää ohjelman.
Suojaamattomassa tilassa toimivat käyttöjärjestelmät eivät aiheuta poikkeusta, mutta käytetyt ohjelmakirjastot voivat silti havaita tiettyjä selkeitä virhetilanteita, esimerkiksi nollaksi asetetun osoittimen käytön ("null pointer assignment").
Unix-järjestelmissä muistialueen ylityssignaali on SIGSEGV ("Segmentation fault"), POSIX-standardissa signaalikoodi 11. Segmentointi-termi on jo vanhahtava: nykyaikaisissa järjestelmissä ei käytetä enää segmenttejä, vaan "muistisivuja" ("page"). Microsoft Windows-järjestelmä aiheuttaa poikkeuksen STATUS_ACCESS_VIOLATION ("Käsky osoitteessa 0x%08lx viittasi muistiin osoitteessa 0x%08lx. Muisti ei voi olla %s. / The instruction at 0x%08lx referenced memory at 0x%08lx. The memory could not be %s.").
Useimmiten muistialueen ylitys johtuu tilanteesta, jossa osoitinmuuttujaa ei alusteta ennen käyttöä. Tällöin osoitinmuuttujan kohdetta ei ole määritelty, ja osoitinmuuttuja todennäköisesti osoittaa paikkaan, jota ohjelma ei voi lukea eikä kirjoittaa. On myös mahdollista, että se osoittaa satunnaiseen sallittuun muistiosoitteeseen, mikä johtaa usein ongelmiin.
Esimerkkejä.
Seuraava ANSI C -esimerkki aiheuttaa suojattua muistia käyttävissä järjestelmissä virheen.
 char *s = "string";
 *s = 'a';
Suojaamattomissa järjestelmissä tämä asettaa osoittimen s osoittaman merkkijonon ensimmäiseen muistipaikkaan merkin 'a'. Suojatussa tilassa toimivissa järjestelmissä ohjelman merkkijonoliteraali puolestaan sijaitsee ohjelmakoodiosiossa; ohjelmakoodin muistisivut on kirjoitussuojattu, ja ohjelma ei pysty muuttamaan itseään.
Esimerkki nollaosoittimesta:
 char *s = 0;
 *s = 'a';
Osoitinmuuttuja osoittaa muistipaikkaan 0, joka ei ole ohjelmissa kirjoitettavissa; tämä muistipaikka on myös sovittu tarkoittavan "osoitin ei osoita minnekään".
Ojamo

Ojamo on Lohjan 9. kaupunginosa. Ojamo sijaitsee kolmen kilometrin päässä Lohjan keskustasta lounaaseen. Luoteessa sen erottaa Ojamonkankaasta Ojamonharjuntie.
Suurelta osin Ojamon kartanon entisille maille rakennettu kaupunginosa oli ensimmäisiä laajoja aluerakentamiskohteita Lohjalla, kun alueen rakentaminen käynnistyi vuonna 1965. Alue muodostuu Voudinpuiston ja Lahokallion kerrostalo- ja rivitaloalueista, sekä näiden väliin jäävästä Mirjalan rivitaloalueesta. Myös Mirjala kaavoitettiin alun perin kerrostaloalueeksi, mutta muutos asuntomuotojen kysynnässä pakotti rakennusyhtiö Ruolan pyytämään kaavamuutosta. Kaavamuutos myönnettiin, ja Mirjalan rivitaloalue rakennettiin vuosina 1984 - 1990.
Ojamon liikekeskuksessa sijaitsee useita ravintoloita ja päivittäistavarakauppoja. Ojamolla toimii myös kirjasto, ala-asteen koulu ja päiväkoti. Alue sijaitsee Lohjanjärven rannassa.
Kaivokset.
Ojamolla on sijainnut kaksikin kaivosta. Kuningas Kustaa Vaasa antoi vuonna 1542 Erik Flemingille luvan rautamalmin louhintaan Suomen ensimmäisestä rautakaivoksesta, Ojamon rautakaivoksesta. Kaivoksen toiminta loppui vuonna 1863.
Toisen kaivoksen, Ojamon kalkkikivikaivoksen Lohjan Kalkkitehdas Oy avasi vuonna 1925. Kaivos oli pitkän aikaa Virkkalan kalkki- ja sementtitehtaan ainoa kalkkikiven lähde. Kaivos suljettiin kuitenkin vuonna 1965. Nykyään kaivoslammessa harjoitetaan sukellus- ja pelastautumiskoulutusta.
Pitkäniemi

Pitkäniemi on Lohjan 3. kaupunginosa, keskustan tuntumassa pohjoiseen. Lohjanjärven rannalla sijaitseva alue muodostuu teollisuusalueesta ja Kiviniemenrannan asuinalueesta. 
Teollisuusalueella toimivat Metsä Woodin kertopuutehdas ja Mahoganyn viilutehdas. Alueella toimineet Lohjan paperitehdas ja lämpövoimala suljettiin vuonna 2015.
Pitkäniemen erottaa idässä Hiidensalmesta Kiviniemenkatu ja Lohjan satamarata sekä etelässä Anttilan kaupunginosasta Rantapuisto Immonkadulle saakka.
Kiviniemenranta.
Kiviniemenranta on vuonna 2005 perustettu asuinalue Pitkäniemessä. Se sijoittuu Pitkäniemen pohjoisosaan, Kiviniemenkadun päähän, noin kilometrin päähän Lohjan keskustasta. Alueen asuntokanta on Lujatalo Oy:n rakentamia pari- ja rivitaloja. Asuntoalue valmistui vuoden 2007 kesällä, jolloin viimeiset asuntokohteet valmistuivat.
Tynninharju

Tynninharju (ruots. "Tynnismalm") on kaupallinen keskittymä Lohjalla, keskustasta kolme kilometriä lounaaseen. Tynninharju tunnetaan jopa Lohjan keskustan haastavana kaupallisena keskuksena. Alue sijaitsee kolmen kaupunginosan, Ojamon, Ojamonkankaan sekä Maksjoen yhtymäkohdassa.
Tynninharjulla on useita päivittäistavarakauppoja, kodinkone- ja huonekaluliikkeitä sekä auto- ja rengasliikkeitä. Myös Lohjan paloasema sijaitsee Tynninharjulla, ja aivan Tynninharjun kupeessa sijaitsevat myös HUS:n Lohjan sairaala sekä Tynninharjun terveyskeskus.
Pyrroli

Pyrroli on viisiatominen heterosyklinen aromaattinen amiini, jonka molekyylikaava on C4H5N.
Pyrrolimolekyylin typpi on sp2-hybridisoitunut ja sen vapaa elektronipari on p-orbitaalilla, jolloin sen rengas sisältää kuusi p-elektronia aivan kuten bentseeni. Koska pyrrolin typpiatomin ("N") vapaa elektronipari on osa aromaattista rengasta, sen protonoituminen on hyvin epätodennäköistä. Pyrroli on erittäin heikko emäs. 
Kasvien lehtivihreä ja punaisten verisolujen punainen väri ovat peräisin pyrrolirakenteisista porfyriiniyhdisteistä. Esimerkiksi hemoglobiinin hemi.
Valmistus ja käyttö.
Pyrrolia valmistetaan synteettisesti furaanin ja ammoniakin välisellä reaktiolla. Katalyyttinä käytetään piidioksidia tai alumiinioksidia. Muita vaihtoehtoja ovat ammoniummukaatin eli limahapon ammoniumsuolan kuumennus, meripihkaimidin pelkistys sinkillä ja butyynidiolin reaktio ammoniakin kanssa alumiinioksidin tai toriumdioksidin katalysoimana. Pyrrolia käytetään muun muassa sähköjohtavien polypyrrolipolymeerien valmistukseen.
Kallaveden reitti

Kallaveden reitti on Vuoksen vesistön vesireitistö Pohjois-Savossa, Etelä-Savossa ja Pohjois-Karjalassa. Sen pääjärvi on Kallavesi, johon vetensä suoraan laskee kaksi vesireittiä Iisalmen reitti ja Nilsiän reitti. Kolmas vesireitti, Juojärven reitti, laskee puolestaan samassa pinnan tasossa olevaan Varisveteen Iso-Kallan itäisimmässä osassa. Kallaveden reitin vedet purkautuvat etelään Saimaan pinnan tasolle Leppävirran reittiä ja Heinäveden reittiä myöten Soisalon saaren länsi- ja itäpuolelta.
Reittiä käytetään vilkkaasti monenlaiseen vesiliikenteeseen. Saimaalta Kuopioon ja Siilinjärvelle kulkee Leppävirran reittiä pitkin 4,35 metrin syväväylä, jota käytetään kaupallisessa rahtiliikenteessä kaivosteollisuuden ja puunjalostusteollisuuden raaka-aineiden ja myös valmiiden tuotteiden kuljetukseen. Vuonna 2006 alkoi myös vuosien tauon jälkeen säännöllinen matkustajaliikenne tätä Soisalon läntistä reittiä pitkin Kuopion, Savonlinnan ja Lappeenrannan välillä.
Soisalon saaren itäpuolista reittiä, Heinäveden reittiä, käytetään lähinnä matkailullisessa tarkoituksessa pienveneliikenteessä ja Saimaan perinteisten matkustajalaivojen väylänä. Pohjoisen suunnan reitit (Iisalmi, Nilsiä ja Juojärvi) ovat myös pääosin matkailun ja vapaa-ajan liikenteen käytössä, joskin puunuittoa tapahtuu jossakin määrin Iisalmen ja Nilsiän reittien eteläisimmissä osissa.
Voimalaitokset.
Kallaveden reitillä sijaitsee kymmenen sähkövesivoimalaitosta, jotka omistavat Pohjois-Karjalan Sähkö Oy, Stora-Enso Oyj ja Savon Voima Oyj.
Nilsiän reitti.
Nilsiän reitti on Kallaveden reitin latvavesistöreitti.
Pyridiini

Pyridiini (C5H5N) on aromaattinen heterosyklinen amiini, jossa typpi ja viisi hiiliatomia ovat muodostaneet aromaattisen bentseeniä muistuttavan rakenteen. Pyridiini on korkean viskositeetin omaava nestemäinen aine, jolla on tunnusomaisesti voimakas pistävä ja epämiellyttävä tuoksu. Pyridiinirengas on yleinen monissa luonnonyhdisteissä; se esiintyy esimerkiksi nikotiinimolekyylissä, joka on tupakkakasveissa esiintyvä alkaloidi. Pyridiinistä käytetään myös nimiä "atsabentseeni" ja "atsiini".
Pyridiini on huomattavasti heikompi emäs kuin alifaattiset amiinit johtuen typpiatomin sp²-hybridisaatiosta. Pyridiinimolekyylin typpiatomilla on kuitenkin yksi delokalisoitumaton vapaa elektronipari, joten se voi toimia emäksenä. Sen konjugaattihapon pyridiniumionin pKa on 5,20. Pyridiini protonoituu happojen kanssa muodostaen pyridinium-kationin. Toisin kuin esimerkiksi bentseenillä pyridiinirenkaan elektronitiheys ei ole täysin tasaisesti jakaantunut, vaan elektronitiheys on suurin renkaan typpiatomilla. Tämän vuoksi esimerkiksi elektrofiiliset aromaattiset substituutiot tapahtuvat sille huonommin kuin monille muille aromaattisille yhdisteille.
Pyridiiniä käytetään yleisesti heikkona emäksenä ja samalla liuottimena orgaanisessa kemiassa. Käyttämällä pyridiiniä liuottimena voidaan neutraloida reaktiossa syntyvät hapot, jolloin reaktion olosuhteet pysyvät suhteellisen mietoina ja hapottomina. Pyridiini liukenee veteen ja orgaanisiin liuottimiin.
Paionia

Paionia (, ) oli antiikin aikainen alue Makedonian valtakunnan pohjoispuolella. Alueen tarkkoja rajoja ei tiedetä, mutta se on sijainnut pääosin nykyisen Pohjois-Makedonian sekä Kreikan Makedonian pohjoisosan alueella. Antiikin historioitsijat pitivät paionialaisia sekä traakialaisina että illyrialaisina. Agrianit ("agrianes") olivat yksi paionialaisten heimoista. Muita paionialaisia heimoja olivat siropaionialaiset, prasialaiset ja odomantialaiset.
Paionialaisia hallitsivat aluksi kuninkaat. Makedonian kuningas Filippos II kukisti paionialaiset 300-luvulla eaa. ja liitti Paionian Makedonian alaisuuteen. Paionialaiset saivat pitää vanhan hallintotapansa. Aleksanteri Suuren aikaan agrianeja hallitsi kuningas Langaros, joka lähetti Aleksanterin avuksi joukon kevytaseisia sotilaita, jotka olivat erityisen taitavia vuoristoisessa maastossa käytävässä sodankäynnissä.
Eurovision laulukilpailu 1968

Eurovision laulukilpailu 1968 järjestettiin 6. huhtikuuta 1968 Royal Albert Hallissa Lontoossa Isossa-Britanniassa. Kilpailun järjesti BBC. Juontajana toimi jo kolmatta kertaa Katie Boyle, joka oli juontanut viisut myös vuosina 1960, 1963 ja vielä kerran 1974. Kilpailuun osallistuivat samat 17 maata kuin edellisenäkin vuonna. Euroviisut nähtiin ensimmäistä kertaa värilähetyksenä. Tosin ainoastaan kuusi kilpailuun osallistunutta maata lähetti kilpailun väreissä.
Kilpailu sai poikkeuksellisen paljon julkisuutta, sillä isäntämaa Isoa-Britanniaa edusti kansainvälisesti erittäin suosittu teini-idoli Cliff Richard laululla "Congratulations". Richard oli ylivoimaisesti tunnetuin laulaja, joka oli siihen mennessä osallistunut Euroviisuihin. Hänen osallistumistaan pidettiin sen merkkinä, että laulukilpailun arvostus oli noussut muusikoiden ja lauluntekijöiden keskuudessa. Myös kilpailun profiili muuttui nuorekkaammaksi, kun yleisön joukossa oli ensimmäistä kertaa kirkuvia teinityttöjä kannustamassa suosikkiaan. 
Kilpailusta tuli lopulta todella tiukka. Vaikka Cliff Richard oli ollut kaikissa mahdollisissa veikkauksissa selkeä voittaja, Espanjan Massielin "La La La" ohitti vain yhdellä pisteellä toiseksi tulleen Ison-Britannian. Massiel oli kutsuttu laulamaan edustussävelmä vain viikkoa ennen kilpailua, koska sen alkuperäinen esittäjä Juan Manuel Serrat oli joutunut lähtemään maanpakoon, koska vaati esittää laulun katalaanin kielellä, mikä ei Francon hallinnon aikana tullut kysymykseen. Toiseksi tulleen Cliff Richardin "Congratulations" nousi kilpailun jälkeen suuren yleisön keskuudessa kisojen suosituimmaksi kappaleeksi myyden yli miljoona äänitettä ympäri maailmaa. Laulu oli myös vuonna 2005 yksi niistä 14 euroviisusta, jotka olivat ehdolla laulun nimeä kantavassa gaalassa kaikkien aikojen euroviisuksi.
Suomen edustaja.
Suomalaiset saivat ensimmäistä kertaa itse äänestää edustajansa Eurovision laulukilpailuun postikorteitse toteutetulla äänestyksellä. Suomen edustajaksi valittiin yksi 1960-luvun suosituimmista poplaulajista, Kristina Hautala, joka esitti Esko Linnavallin sävellyksen "Kun kello käy". Vaikka veikkauksissa Suomen laulu oli noteerattu hyville sijoitukselle, esitys sai lopulta vain yhden pisteen ja jäi jaetulle viimeiselle sijalle. Kapellimestarina toimi Ossi Runne.
Osallistujat.
Kapellimestarit.
Jokainen maa valitsi oman kapellimestarin johtamaan maansa kappale.
Pistetaulukko.
Jokaisen maan 10-henkisellä tuomaristolla oli käytettävissään yksi ääni. Puolet raatilaisista tuli olla alle 30 vuoden ikäisiä.
Punk’d

Punk’d on yhdysvaltalainen "Piilokameraa" muistuttava televisio-ohjelma, jossa julkisuuden henkilöitä yritetään huijata eri tavoin. Ashton Kutcherin juontamaa sarjaa esitettiin alun perin Music Television -kanavalla vuosina 2003–2007. Huijattujen julkisuuden henkilöiden joukossa ovat olleet muun muassa Serena Williams, Justin Timberlake, Zac Efron, Nicole Richie, Britney Spears ja Kim Kardashian. Suomessa sarjaa esitti Kutonen ja MTV Fin.
Viiden vuoden tauon jälkeen ohjelmasta tuotettiin vuonna 2012 uusi kausi. Kutcher siirtyi tuottajan rooliin ja juontajina vierailivat eri julkisuuden henkilöt, kuten Justin Bieber, Bam Margera ja Kellan Lutz.
PostNord Danmark

PostNord Danmark (entinen Post Danmark) on yritys, joka on vastuussa Tanskan postipalvelusta. Se kuuluu PostNord-konserniin yhdessä Ruotsin postin PostNord Sverigen kanssa.
Tanskan postilaitos perustettiin vuonna 1624 kuninkaan käskystä. Se yhtiöitettiin vuonna 2002, mutta Tanskan valtio on edelleen pääomistajana. Muita omistajia ovat CVC Capital partners (22 %) ja työntekijät (3 %).
Vuonna 2009 Ruotsin valtion omistama Posten, yhdistettiin Post Danmarkin kanssa yhdeksi isoksi holding yhtiöksi PostNord AB:ksi josta Ruotsin valtio omistaa, 60% ja Tanskan valtio 40% 
Post Danmark uudelleennimettiin PostNordiksi vuonna 2015.
Tanskalaisilla on sähköinen postilaatikko, ja lain mukaan viestintä viranomaisten ja kansalaisten välillä kulkee sähköisesti. Välillä 2012–2015 Tanskan posti teki tappiota sata miljoonaa euroa. Tappiokauden jälkeen kirjeen perillemenon takarajaa pidennettiin neljästä päivästä viiteen. Sanomalehdillä on Tanskassa oma jakeluyhtiö.
Hybrid Graphics

Hybrid Graphics Oy oli suomalainen grafiikkaohjelmistoteknologioita kuluttajatuotteisiin kehittävä yritys. Hybrid perustettiin vuonna 1994 Helsingissä. Maaliskuussa 2006 NVIDIA Corporation osti yrityksen, joka on toiminut kesäkuusta 2007 lähtien nimellä NVIDIA Helsinki Oy.
Historiaa.
Vuoteen 2000 asti Hybrid tunnettiin parhaiten tietokonepelien väliohjelmistovalmistajana ("middleware"). Hybridin tärkein tuote kyseisenä aikana oli OpenGL-perustainen 3D-grafiikkakirjasto SurRender 3D (1996-2000). Vuonna 2000 Hybrid julkisti dPVS (Dynamic Potentially Visible Set) -"näkyvyysoptimointituotteen", jota käytetään useissa MMORPG-peleissä, muun muassa "Star Wars Galaxies" ja "EverQuest II". Hybridin kohdistaessa toimintaansa sulautettuihin teknologioihin dPVS myytiin Umbra Softwarelle vuonna 2006.
Yhtiön toiminta.
Sulautettujen grafiikkateknologioiden alalla Hybrid tarjosi toteutuksia langattomista grafiikkarajapinnoista kuten OpenGL ES, M3G (JSR 184) ja OpenVG, ja yhtiö oli arvostettu asiantuntijajäsen langattoman grafiikan standardointijärjestöissä, mukaan lukien Java Community Process ja Khronos Group. Hybrid tunnettiin kansainvälisesti myös akateemisesta tutkimuksestaan tietokonegrafiikan alalta; yrityksen useita tutkielmia julkaistiin SIGGRAPHissa.
Risto Räppääjä ja sitkeä finni

Risto Räppääjä ja sitkeä finni on vuonna 2003 valmistunut Risto Räppääjä -kirja, jonka ovat kirjoittaneet Tiina ja Sinikka Nopola ja kuvittaneet Aino Havukainen ja Sami Toivonen. Kirja voitti vuonna 2004 kirjallisuuden Plättä-palkinnon.
Juoni.
Rauha-täti huomaa että Ristolle on tullut finni, vaikka Risto on siihen liian nuori. Rauha pelästyy sitä myös siksi kun Pakastaja-Elvi on tulossa kylään. Risto yrittää piilottaa sitä Nelli Perhoselta, joka taas luulee että Risto on muuttumassa takaisin vauvaksi, kunnes Rauha selittää asian hänelle.
System 7

System 7 on Apple Computerin 13. toukokuuta 1991 julkaisema käyttöjärjestelmä Macintosh-tietokoneille. System 7 pohjautui Macintoshin aiempaan System Software 6 -käyttöjärjestelmään ja sen viimeinen päivitys System 7.6 julkaistiin 7. huhtikuuta 1997. System 7:n seuraaja sai viralliseksi nimekseen Mac OS, jolla tarkoitetaan myös koko Macintoshin käyttöjärjestelmien sarjaa ennen Mac OS X -käyttöjärjestelmää. 
System 7, projektinimeltään "Big Bang", sisälsi vakio-ominaisuutena System Software 6:ssa MultiFinderiksi kutsutun moniajomahdollisuuden, uuden virtuaalimuistitekniikan, tiedostojen jakamisen lähiverkossa ja QuickTime ja QuickDraw 3D -ohjelmat. Aliakset mahdollistivat tiedostoihin viittaamisen Unixin linkkien tapaan. Käyttäjää opastavat puhekuplat ilmestyivät esiin hiiren osoittimen alta. TrueType-kirjasimet yksinkertaistivat tulostusta, sillä kalliiden PostScript-tulostimien sijaan ammattimaista painotyötä pystyi tuottamaan myös TrueType-mustesuihkutulostimella. Uusi AppleEvents-luokan sisältävä AppleScript-skriptikieli oli käytännöllinen toimintojen automatisoimiseen ja käyttöjärjestelmän virittämiseen. System 7 toimi täysin 32-bittisessä muistiavaruudessa, tosin suurin osa sen sovelluksessa toimi edelleen vanhoilla, suppeammilla muistialueilla. 
Kiintolevy oli pakollinen System 7 asennuksessa, sillä käyttöjärjestelmä ei enää mahtunut 1,44 MB:n levykkeelle. Käyttöjärjestelmän keskusmuistivaatimukset olivat myös suuret, ongelman ratkaisi osaksi laitteistotekniikan kehitys, mutta kömpelösti toteutettu virtuaalimuisti aiheutti silti epävakautta. Käyttöjärjestelmä ei myöskään tukenut suojattua muistia, joten sovellukset pystyivät kirjoittamaan toistensa ja käyttöjärjestelmän muistialueille.
Applen siirtyessä PowerPC-suorittimiin tuki uusille laitteille tuli System 7.1.2 -päivityksessä. Vuonna 1995 seuraava suuri päivitys, System 7.5 sisälsi laitteistotason yhteyksiä hoitavan nanokernelin ja monia käyttöliittymäparannuksia. System 7.5:n projektinimi oli "Capone", joka rinnastettiin Chicagossa toimineeseen mafiapomoon (Microsoft Windows 95:n projektinimi oli "Chicago"). Vuoden 1997 päivitys System 7.6, "Harmony", vei käyttöjärjestelmän lähelle tulevaa Mac OS 8 -käyttöjärjestelmää. Päivityksen myötä System-nimi hylättiin ja käyttöjärjestelmät tultiin tuntemaan nimellä Mac OS.
Peijaksen sairaala

Peijaksen sairaala on Helsingin ja Uudenmaan sairaanhoitopiiriin (HUS) kuuluva sairaala, joka sijaitsee Vantaan Asolassa. Vuodesta 2001 lähtien Peijaksen sairaala on ollut osa Helsingin seudun yliopistollisen keskussairaalan toimialuetta.
Ensimmäinen, arkkitehti Pekka Terävän suunnittelema rakennusvaihe valmistui 1990, ja toinen vaihe saatiin valmiiksi vuonna 1993. Sairaalan kolmas, arkkitehti Pekka Koivulan johdolla suunniteltu vaihe toteutettiin vuosina 2005–2007. Laajennus toi kolmanneksen eli 16 500 m² lisää tilaa. Laajennuksen yhteydessä sairaala sai muun muassa kappelin. 
Sairaalan vuodeosastoilla on 267 potilaspaikkaa, lisäksi on 50 psykiatrista paikkaa ja Keravan Klondykessa 16 paikkaa. Työntekijöitä 1 450, joista 1 100 työskentelee Peijaksan sairaalakiinteistössä. Peijaksessa on muun muassa kirurgiset ja sisätautien osastot. Sairaalaan suunnitellaan myös laajennusta. 
Peijaksen sairaalaan on hyvät joukkoliikenneyhteydet. Sitä kautta kulkee useita Vantaan sisäisiä bussilinjoja sekä linjoja Helsingistä, Keravalta ja Tuusulasta. Lisäksi kävelymatkan päässä sijaitsevat Rekolan ja Koivukylän rautatieasemat.
Peijaksen sairaalassa on Vantaan kaupungin johtokeskus.